### NN 40/2025 (7.3.2025.), Odluka o porezima općine Donja Voća

Općina Donja Voća

562

Na temelju članka 20. i članka 42. Zakona o lokalnim porezima (»Narodne novine« broj 115/16, 101/17, 114/22, 114/23, 152/24) i članka 29. Statuta Općine Donja Voća (»Službeni vjesnik Varaždinske županije« broj 19/21) Općinsko vijeće Općine Donja Voća na 35. sjednici održanoj 10. veljače 2025., donijelo je

ODLUKU

O POREZIMA OPĆINE DONJA VOĆA

I. OPĆA ODREDBA

Članak 1.

Ovom Odlukom utvrđuju se vrste poreza koji pripadaju Općini Donja Voća, visina stope poreza na potrošnju, visina poreza na nekretnine, visina poreza na korištenje javnih površina i nadležna porezna tijela za utvrđivanje, evidentiranje, nadzor, naplatu i ovrhu navedenih poreza.

II. VRSTE POREZA

Članak 2.

Općini Donja Voća pripadaju sljedeći porezi:

1. porez na potrošnju

2. porez na nekretnine

3. porez na korištenje javnih površina.

1. Porez na potrošnju

Članak 3.

Stopa poreza na potrošnju iznosi 3 %.

Članak 4.

Poslove utvrđivanja, evidentiranja, nadzora, naplate i ovrhe poreza na potrošnju obavlja Ministarstvo financija, Porezna uprava, nadležna ispostava Porezne uprave.

2. Porez na nekretnine

Članak 5.

Porez na nekretnine plaća se u iznosu od 1,50 eura po jednom kvadratnom metru korisne površine nekretnine na području cijele Općine Donja Voća.

Članak 6.

Poslove utvrđivanja, evidentiranja, nadzora, naplate i ovrhe poreza na nekretnine obavlja Ministarstvo financija, Porezna uprava, nadležna ispostava Porezne uprave.

3. Porez na korištenje javnih površina

Članak 7.

Javnom površinom u smislu ove Odluke smatraju se: ulice, nogostupi, ceste, trgovi, javni prolazi, stube, mostovi, parkirališta, stajališta javnog prometa i slično, zelene površine, parkovi, travnjaci, zelene površine uz ceste u naselju i izvan naselja čiji je vlasnik Općina Donja Voća ili su joj te površine date na korištenje i održavanje.

Članak 8.

Porez na korištenje javnih površina utvrđuje se kako slijedi:

1. – prodajni štandovi, klupe, zamrzivači – 3,00 eura,

– zabavišta, natkrivene i nenatkrivene zelene površine, radi pružanja ugostiteljskih i drugih usluga, odnosno obavljanja drugih djelatnosti – 4,00 eura.

2. – Dan mrtvih: za korištenje površine do 5 m² – 65,00 eura, za svaki dalji m² – 20,00 eura.

Porez na korištenje javnih površina za prodaju putem pokretnih trgovina utvrđuje se u iznosu od 65,00 eura mjesečno po svakom vozilu kojim se obavlja djelatnost pokretne trgovine.

Članak 9.

Za korištenje javne površine podnosi se zahtjev Jedinstvenom upravnom odjelu Općine Donja Voća, koji rješenjem odobrava privremeno korištenje javne površine.

Poslove utvrđivanja, evidentiranja, nadzora, naplate i ovrhe poreza na korištenje javne površine obavlja Jedinstveni upravni odjel Općine Donja Voća.

Članak 10.

U slučaju korištenja javnih površina u svrhu aktivnosti za humanitarnu, kulturnu, sportsku, prosvjetno-edukativnu djelatnost i ostale manifestacije ili obilježavanje određenih datuma koji su od interesa za Općinu izuzimaju se od obveze plaćanja poreza na korištenje javne površine.

III. PROVEDBENE ODREDBE

Članak 11.

Poslovi utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkama 1. i 2. ove Odluke prenose se na obavljanje Ministarstvu financija, Porezna uprava.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun, i to do zadnjeg dana u mjesecu za protekli mjesec.

Poslove utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točka 3. ove Odluke obavlja Jedinstveni upravni odjel Općine Donja Voća.

IV. PRIJELAZNE I ZAVRŠNE ODREDBE

Članak 12.

Postupci utvrđivanja i naplate poreza započeti po odredbama Odluke o porezima Općine Donja Voća (»Službeni vjesnik Varaždinske županije«, broj 107/23), koji nisu dovršeni do stupanja na snagu ove Odluke, dovršit će se prema odredbama Odluke o porezima Općine Donja Voća (»Službeni vjesnik Varaždinske županije«, broj 107/23).

Članak 13.

Stupanjem na snagu ove Odluke prestaje važiti Odluka o porezima Općine Donja Voća (»Narodne novine« broj 151/23 i »Službeni vjesnik Varaždinske županije« broj 107/23).

Članak 14.

Ova Odluka objavit će se u »Narodnim novinama« i »Službenom vjesniku Varaždinske županije«, stupa na snagu osmoga dana od dana objave, a primjenjuje se od 1. ožujka 2025. godine.

Klasa: 410-01/25-01/01
 Urbroj: 2186-014-25-01
 Donja Voća, 10. veljače 2025.

Predsjednik
 Općinskog vijeća
 Željko Žmegač, v. r.